Karsten Hønge, du siger til Ole Birk Olesen, at de tal han bruger, er en skrøne. Men de tal, Ole Birk Olesen bruger, er helt rigtige. Hvorfor kalder du dem for en skrøne?

- Fordi Ole Birk Olesen puster til den skrøne i befolkningen om, at de her mennesker har ufatteligt mange penge, som de så i øvrigt kan vælte sig i.

Men du kigger på, hvad deres indkomst er, efter de har betalt husleje. Ole Birk Olesen kigger bare på tallene, før de har betalt husleje. Hans tal er jo helt rigtige.

- Jo, men det er jo rigtigt. Det er jo indlysende, at de tal, jeg lægger frem, er efter huslejen er betalt.

Der er heller ikke nogen, der angriber dine tal. Jeg spørger bare, hvorfor du kalder Ole Birk Olesens tal for et fantasibeløb?

- Fordi jeg synes, det bidrager til den manipulation af debatten og drejning af debatten i retning af, at man ser den her enlige forsøger sidde derhjemme med 15.000 kroner i hænderne. Det har de ikke. Det er en fantasi.

Man ser den her enlige forsøger sidde derhjemme med 15.000 kr. i hænderne. Det har de ikke. Det er en fantasi. Karsten Hønge, SF

Kunne man ikke argumentere for, at det er dig, der manipulerer debatten ved at stå og sige, at nogle tal er opdigtede, selv om de er rigtige?

- Ej, jeg sagde nu ikke, at de var opdigtede.

Du kalder dem en skrøne. Definitionen på en skrøne er, at det er noget, der er opdigtet. Og du står og siger til Ole Birk Olesen, at hans tal er en skrøne. Det kunne man egentlig godt tolke som om, at det er dig, der manipulerer.

- Nu stod vi ikke med en dansk fremmedordbog ved hånden, så vi kunne ikke direkte lave en fuldstændig definition.

Men det ændrer jo ikke ved, at Ole Birk Olesen har ret, når han siger, at der er enlige forsørgere, der får udbetalt 15.000 kroner efter skat.

- Ja, lige så vel som at det er fuldstændigt rigtigt, at det kun er det halve, de sidder tilbage med, når de har betalt huslejen.

Ja, men Ole Birk Olesen angriber jo heller ikke dine tal. Det er dig, der kalder hans tal for et fantasibeløb. Er det ikke en ret grov anklage at komme med mod sin kollega at sige, at han bruger forkerte tal, selv om de faktisk er rigtige?

- Jeg sagde faktisk ikke, at det var forkerte tal.

Du kalder dem for en skrøne og et fantasibeløb. Skrøne og fantasibeløb er vel en rimelig hård anklage.

- Ja, det synes jeg egentlig også, det er, for jeg synes, at det er en måde at manipulere debatten på og dreje debatten væk fra den virkelighed, som de her mennesker lever i. Og det er at leve for det halve.

Burde du ikke sige til Ole Birk Olesen, at han faktisk har ret i sine tal?

- Jeg synes, det er at manipulere debatten og dreje debatten væk fra den virkelighed, som de her mennesker lever i at påstå, at de har 15.000 om måneden. Det har de ikke. De har det halve.

Når de har betalt deres husleje.

- Ja.